SKRIFTLIG FORESPØRGSEL P-0486/00

af Raffaele Costa (PPE-DE) til Kommissionen

(15. februar 2000)

Om: Aflønning af personalet ved den Den Europæiske Investeringsbank (EIB)

I Den Europæiske Investeringsbanks budget er der afsat ca. ecu 129 mio til dækning af lønninger til de ca. 1000 ansatte (998 for at være helt korrekt). Dette antal omfatter ikke blot de øverste ledere, hvis lønninger beløber sig til ca. ecu 260.000 om året, men også det almindelige administrative personale.

1. Hvordan er EIB's forvaltningsorganer sammensat?

2. Vil Kommissionen give oplysninger om lønninger og beskatning (brutto- og nettolønninger inklusive andre ydelser)?

3. Hvor stor er den samlede gennemsnitlige løn for de øverste ledere (EIB-ansatte)?

4. Er det rigtigt, at udgifterne til bankens 1000 ansatte beregnet på grundlag af gennemsnitslønnen på hvert niveau inklusive løn og ydelser, der betales af institutionen beløber sig til ca. 130 mio euro pr. år, dvs. det dobbelte af den europæiske gennemsnitsløn for bankansatte, som svarer til under euro 52.000 om året?

5. Er det sandt, at medlemmerne af bankens bestyrelse samlet modtager over 50 mio lire netto om måneden?

6. Er det sandt, at generaldirektørerne tjener 40 mio lire netto om måneden?

7. Er det sandt, at kun lønningerne op til afdelingschefniveau offentliggøres?

8. Er det sandt, at EIB betaler visse ledere i forskellige stillinger lønninger på euro 500.000 om året?

9. Mener Kommissionen, at der bør foretages en 30 % nedskæring i ovennævnte lønninger med virkning fra 1. januar 2000?

10. Hvor meget har samtlige ledere og samtlige ansatte i EIB fået udbetalt i løn i 1998?

Svar afgivet på Kommissionens vegne af Pedro Solbes Mira

(13. marts 2000)

På grund af det ærede medlems meget specifikke spørgsmål sendte Kommissionen dem til Den Europæiske Investeringsbank (EIB), der svarede som følger:

EIB's ledelsesorganer består af 1) Styrelsesrådet bestående af en minister pr. medlemsstat, normalt ministeren med ansvar for økonomi og finans eller skatteministeren, 2) Bestyrelsen, der består af 25 medlemmer og 13 suppleanter, 3) Direktionen, EIB's udøvende organ, som består af Bankens formand og 7 næstformænd og 4) Revisionsudvalget, EIB's eksterne revisionsorgan, som består af 4 personer, der er udvalgt blandt de kredse, der foretager ekstern kontrol af offentlige eller private finanser inden for Den Europæiske Union.

Medlemmerne af de under 2)-4) anførte instanser udnævnes af Styrelsesrådet. Der gøres rede for sammensætningen af og ansvarsfordelingen mellem EIB's ledende organer i Bankens årsberetning, som det ærede medlem henvises til.

-.. EIB anvender 126,359 mio. EUR til sine personaleudgifter, som det i øvrigt fremgår af Bankens årsberetning(1). Disse omkostninger vedrører Bankens personale (998 stillinger) samt de 8 medlemmer af Direktionen. Det skal nævnes, at kun 70 % af dette beløb svarende til 88,5 mio. EUR anvendes til lønomkostninger, og at restbeløbet (37,589 mio.) anvendes til dækning af udgifter af social karakter. Til forskel fra Unionens andre institutioner dækker EIB nemlig selv direkte udgifterne til sygekasse, pensioner, vuggestue og børnehave samt til støtte til kantine for personalet.

Med hensyn til aflønningen af Bankens øverste ledere skal det understreges, at Direktionens medlemmer i henhold til Styrelsesrådets afgørelse aflønnes som Kommissionens formand og næstformænd. I samme ånd har EIB's generaldirektører en løn, der svarer til deres kollegers i de øvrige EU-institutioner. Dette betyder, at det tal, det ærede medlem nævner som nettoløn på 40 mio. ITL pr. måned (eller 20 658,28 EUR) for EIB's generaldirektører ligger mere end 35 % over de faktisk udbetalte lønninger.

Bestyrelsens medlemmer, der træder sammen 11 gange om året, aflønnes ikke af Banken; de modtager blot et fast beløb på 50 EUR til dækning af omkostningerne i forbindelse med deres faktiske deltagelse i et bestyrelsesmøde. Dette beløb er fortsat det samme som i 1958. Styrelsesrådets medlemmer modtager fra Banken hverken løn eller mødegodtgørelse.

Strukturen i grundlønningerne for EIB's personale afspejler i det store og hele grundlønningerne til tjenestemænd og øvrige ansatte i EU; de fordeler sig som følger:

>TABELPOSITION>

Det fremgår af disse tal, at forholdet mellem den teoretisk laveste og den teoretisk højeste løn er på 1:7,7, hvilket er langt mindre end normen inden for det europæiske bankvæsen. Endvidere skal det understreges, at der hidtil ikke er nogen medlemmer af EIB's ledende personale, der aflønnes på højeste løntrin i henhold til tabellen. Der opkræves EU-skat af alle disse lønninger; den højeste sats er på 45 %, og provenuet tilfalder EU's budget.

Det ærede medlem gøres opmærksom på visse specifikke forhold for EIB, der må tages med i betragtning ved en vurdering af ovennævnte tal:

- Til forskel fra de øvrige EU-institutioner er EIB i henhold til sine vedtægter selvfinansierende og dækker sine driftsudgifter ved hjælp af indtægterne af sin udlånsvirksomhed. EIB klarer således sig selv og ligger ikke hverken EU's eller medlemsstaternes budget til last.

- Til forskel fra de øvrige institutioner gælder det endvidere, at der mellem Banken og dens ansatte består et kontraktmæssigt og ikke et vedtægtsmæssigt ansættelsesforhold; i øvrigt har Banken fastholdt en ugentlig arbejdstid på 40 timer. Begge disse faktorer kombineret med EIB's bankspecifikke virksomhed, der afspejles i det forhold, at planlægningspersonalet og det ledende personale tilsammen udgør 55 % af personalet, må tages i betragtning ved en vurdering af det gennemsnitlige lønniveau for Bankens ansatte.

- Endelig skal det bemærkes, at lønningerne til EIB's ansatte i henhold til sædvanlig bankpraksis fastsættes individuelt og er et led i ansættelsesforholdet mellem arbejdstager og arbejdsgiver. Dog ved alle Bankens ansatte, hvor meget den laveste og den højeste løn inden for den pågældendes kategori udgør.

Afslutningsvis skal det understreges, at det beløb, der rent faktisk anvendes til aflønning af Bankens ansatte (88,5 mio. EUR ud af de 126,359 mio. EUR til personaleomkostninger), ligger 30 % under det tal, det ærede medlem oplyste.

Endelig skal Kommissionen også henvise til, at EIB er en uafhængig institution, der ejes direkte af medlemsstaterne og arbejder efter retningslinjer fastsat af Bankens styrelsesråd. Yderligere oplysninger med hensyn til aflønning af Bankens ansatte fås ved direkte henvendelse til Bankens styrelsesråd eller til Banken.

(1) Tabs- og vindingskonto, EIB's årsberetning 1998, s. 74. Eftersom de oplysninger, det ærede medlem henviser til, vedrører 1998, henviser tallene i nærværende svar også til dette regnskabsår, det sidste, hvor der blev foretaget revisionspåtegning.